กรมฝนหลวง บริหารการจัดการฝนหลวงแบ่งเป็นในพื้นที่อีสานเหนือและอีสานใต้วางแผนช่วยเหลือพื้นที่ที่มีความต้องการน้ำ
กรมฝนหลวง บริหารการจัดการฝนหลวงแบ่งเป็นในพื้นที่อีสานเหนือและอีสานใต้วางแผนช่วยเหลือพื้นที่ที่มีความต้องการน้ำ นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ทะเลบัวแดงเป็นที่ขึ้นชื่อของจังหวัดอุดรธานี และเป็น UNSEEN ระดับโลกซึ่งถือได้ว่าเป็นทะเลสาบที่แปลกและสวยงาม ทะเลบัวแดงมีพื้นที่ทั้งหมด 28,000 ไร่ โดยมีอาณาเขต 3 อำเภอของจังหวัดอุดรธานี ได้แก่ อําเภอประจักษ์ศิลปาคม อำเภอกู่แก้ว และอําเภอกุมภวาปี มีการบริหารจัดการระดับน้ำในหนองบัวแดง โดยฝายกุมภวาปี อีกทั้งน้ำในหนองบัวแดงเป็นแหล่งน้ำดิบผลิตน้ำประปาเพื่อการอุปโภคบริโภคใช้เพื่อการประมงและใช้เพื่อการเกษตรเชิงนิเวศด้วยสำหรับในปี 2563 กรมฝนหลวงและการบินเกษตร จะมีการบริหารการจัดการฝนหลวงแบ่งเป็นในพื้นที่อีสานเหนือและอีสานใต้ โดยศูนย์ปฏิบัติการฝนหลวงที่ จังหวัดขอนแก่น ดูแลพื้นที่อีสานเหนือ และศูนย์ปฏิบัติการฝนหลวง จังหวัดบุรีรัมย์ ดูแลพื้นที่อีสานใต้ สำหรับเมื่อวานนี้ 9 ธันวาคม 2562 ไม่มีการขึ้นบินปฏิบัติการฝนหลวง เนื่องจากมวลอากาศมีลักษณะทรงตัว ส่งผลให้ไม่มีกลุ่มเมฆก่อตัวในพื้นที่เป้าหมายกรมฝนหลวงและการบินเกษตร ยังคงติดตามสภาพอากาศเป็นประจำทุกวันอย่างต่อเนื่อง เพื่อวางแผนช่วยเหลือพื้นที่ที่มีความต้องการน้ำทันทีเมื่อสภาพอากาศเอื้ออำนวย หวังบรรเทาความเดือดร้อนประชาชนในพื้นที่ประสบปัญหาการขาดแคลนน้ำ